Návrh

V y h l á š k a
Ministerstva spravodlivosti Slovenskej republiky
z .... 2005

ktorou sa ustanovuje paušálna suma trov trestného konania

	Ministerstvo spravodlivosti Slovenskej republiky podľa § 555 ods. 3 a § 556 ods. 1 zákona č. 301/2005 Z.z. Trestný poriadok (ďalej len „zákon“) ustanovuje:

§ 1

	(1) Paušálna suma trov trestného konania, ktoré znáša štát na účely uvedené v § 555 odsek 1 písmeno d) a § 556 odsek 1 zákona,
a)	v trestnom konaní, v ktorom bol vydaný trestný rozkaz, ktorý sa stal právoplatným, je 1200 Sk,
b)	v ostatných prípadoch trestného konania, ak sa znalec 
1.	pribral z odboru psychiatrie, je 4000 Sk,
2.	pribral z iného odboru ako psychiatrie, je 3000 Sk,
3.	nepribral a právoplatným sa stal rozsudok po vykonaní
a)	konania o dohode o vine a treste, je 1800 Sk,
b)	hlavného pojednávania, je 2800 Sk.
(2) Paušálna suma podľa odseku 1 písm. b) prvého a druhého bodu sa použije aj v trestnom konaní, v ktorom sa rozhodlo o pribratí inej právnickej osoby, ktorá je špecializovaným vedeckým a odborným pracoviskom alebo špecializovaným odborným pracoviskom na podanie posudku podľa § 147 ods. 1 a 2 zákona; to neplatí, ak ide o odborné vyjadrenie mimo znaleckú činnosť alebo o písomné potvrdenie podľa § 141 ods. 1 a 3 zákona.

§ 2

	Na trovy trestného konania, ktoré bolo právoplatne skončené pred dňom účinnosti tejto vyhlášky, sa vzťahujú doterajšie predpisy.

§ 3

	Zrušuje sa vyhláška Ministerstva spravodlivosti Slovenskej republiky č. 482/2002 Z.z., ktorou sa ustanovuje paušálna suma trov trestného konania.

§ 4

	Táto vyhláška nadobúda účinnosť 1. januára 2006.